ไฟแนนซ์ทูเดย์
โครงการพักหนี้ลูกหนี้ดีรายย่อยไม่เกิน 5 แสนบาท ยังสรุปไม่ลงตัว แต่ พ.ต.ท.ทักษิณ ชินวัตร
17 เม.ย. 2555

โครงการพักหนี้ลูกหนี้ดีรายย่อยไม่เกิน 5 แสนบาท ยังสรุปไม่ลงตัว แต่ พ.ต.ท.ทักษิณ ชินวัตร 
อดีตนายกรัฐมนตรี ออกมาแย้มได้คุยกับน้องสาว น.ส.ยิ่งลักษณ์ ชินวัตร นายกรัฐมนตรี ว่า หลังสงกรานต์จะดันโครงการนี้ออกมา




...กระทรวงการคลัง ประเมินว่าทางเลือก การพักหนี้ 2 แนวทาง คือ การพักชำระเงินต้นเป็นเวลา 3 ปี จะทำให้แบงก์รัฐมีหนี้เสียท่วมแบงก์ 23 แสนล้านบาท
ขณะที่แนวทางการลดดอกเบี้ย 2% เป็นเวลา 3 ปี จะทำให้แบงก์รัฐรายได้หายไปถึง 1.5 หมื่นล้านบาท ส่งผลให้แบงก์รัฐบางแห่งถึงเจ๊งขาดทุนไปเลยทีเดียว
...เวลานี้ก็ต้องวัดใจ กิตติรัตน์ ณ ระนอง รองนายกรัฐมนตรีและ รมว.คลัง จะยอมปล่อยทำคลอดโครงการนี้ออกมาเพื่อเอาใจนายใหญ่ นายหญิง โดยไม่คิดถึงระบบแบงก์รัฐจะเสียหายด้วยน้ำมือของ รมว.คลัง เอง
หรือว่าจะแข็งข้อทำแท้งโครงการเพื่อรักษาระบบแบงก์ของรัฐ ในฐานะ รมว.คลัง ที่ดูแลสร้างความเข้มแข็งด้านการเงินการคลังของประเทศ
...อารีพงศ์ ภู่ชอุ่ม ปลัดคลัง ทำงานวันแรกก็เรียกประชุมคณะกรรมการสำนักงานสลากกินแบ่งรัฐบาลทันที เพราะยังมีปมปัญหาเรื่องผู้อำนวยการสำนักงานสลากฯ ที่ถูกเลิกจ้างให้มีผลภายใน 30 วัน อีกหลายเรื่องต้องสางให้เสร็จสิ้น
...ขณะที่ สมชาติ วงศ์วัฒนศานต์ ผู้อำนวยการสำนักงานสลากฯ ที่ตอนแรกตั้งป้อมฟ้องศาลปกครอง ล่าสุดถอดใจแล้ว เพราะคิดหน้าคิดหลังได้ไม่คุ้มเสีย เพราะอาจจะถูกเปิดแผลทำให้เจ็บตัวมากกว่านี้
...การทำงานของ เลอศักดิ์ จุลเทศ ผู้อำนวยการธนาคารออมสิน สดใสขึ้นมาก เรื่องที่น่าหนักใจต่อไปก็เห็นจะมีแค่เรื่องว่า จะนั่งหัวเรือใหญ่ธนาคารออมสินอีกวาระหนึ่ง หรือว่าจะเสี่ยงลงชิงตำแหน่งกรรมการผู้จัดการใหญ่ธนาคารกรุงไทย